b'\n_START_ARTICLE_\nMatti Yl\xc3\xb6stalo\n_START_PARAGRAPH_\nMatti Viljo Yl\xc3\xb6stalo (4. helmikuuta 1917 Tampere \xe2\x80\x93 14. syyskuuta 2002 Helsinki) oli suomalainen oikeustieteilij\xc3\xa4, joka toimi 21 vuotta Helsingin yliopiston siviilioikeuden professorina (1959\xe2\x80\x931980). H\xc3\xa4n valmistui lainopin kandidaatiksi vuonna 1945 ja v\xc3\xa4itteli lakitieteen tohtoriksi 1953. H\xc3\xa4n toimin lakimiesteht\xc3\xa4viss\xc3\xa4 Helsingin raastuvanoikeudessa ja korkeimmassa oikeudessa 1940\xe2\x80\x931950-luvulla._NEWLINE_Professuurinsa ohessa Yl\xc3\xb6stalo toimi Suomen Asianajajaliiton sihteerin\xc3\xa4 vuodet 1957\xe2\x80\x931986 ja liiton \xc3\xa4\xc3\xa4nenkannattajan Defensor Legisin p\xc3\xa4\xc3\xa4toimittajana 1975\xe2\x80\x931986._NEWLINE_H\xc3\xa4n toimi useissa luottamusteht\xc3\xa4viss\xc3\xa4, mm. Suomen Kansallisteatterin hallituksen j\xc3\xa4senen\xc3\xa4 ja puheenjohtajana, Kansallisosakepankin ja vakuutusyhti\xc3\xb6 Salaman hallintoneuvoston j\xc3\xa4senen\xc3\xa4 tai puheenjohtajana. H\xc3\xa4n oli Keskuskauppakamarin liikekilpailun valvontalautakunnan puheenjohtaja 1965\xe2\x80\x931968 liiketapalautakunnan puheenjohtaja 1969\xe2\x80\x931977._NEWLINE_Yl\xc3\xb6stalo ehti toimia noin sadan v\xc3\xa4limiesoikeuden j\xc3\xa4senen\xc3\xa4 tai puheenjohtajana._NEWLINE_H\xc3\xa4nen is\xc3\xa4ns\xc3\xa4 oli s\xc3\xa4hk\xc3\xb6- ja radiotekniikan professori Viljo Yl\xc3\xb6stalo.\n_START_SECTION_\nMy\xc3\xb6nnetyt\n_START_PARAGRAPH_\nToisen maailmansodan aikana Yl\xc3\xb6stalo sai saksalaisen rautaristin toisen luokan kunniamerkin osoittamastaan erinomaisesta urheudesta Kiestingin motissa. H\xc3\xa4n toimi upseerina pioneerijoukoissa._NEWLINE_H\xc3\xa4n oli Uppsalan yliopiston kunniatohtori ja Suomen lainopillisen yhdistyksen, Suomen Asianajajaliiton, Suomen Kulttuurirahaston kannatusyhdistyksen ja Pyk\xc3\xa4l\xc3\xa4 ry:n kunniaj\xc3\xa4sen. _NEWLINE_H\xc3\xa4n sai vuonna 1989 Suomen Lakimiesliiton my\xc3\xb6nt\xc3\xa4m\xc3\xa4n K. J. St\xc3\xa5hlberg -mitalin.\n_START_SECTION_\nNimikkopalkinto\n_START_PARAGRAPH_\nSuomen Asianajajaliiton s\xc3\xa4\xc3\xa4ti\xc3\xb6 on nimennyt my\xc3\xb6nt\xc3\xa4m\xc3\xa4ns\xc3\xa4 kunnianosoituksen Matti Yl\xc3\xb6stalo -palkinnoksi. Palkinto my\xc3\xb6nnet\xc3\xa4\xc3\xa4n asianajajaoikeuden edist\xc3\xa4misest\xc3\xa4, asianajajalaitoksen kehitt\xc3\xa4misest\xc3\xa4 tai muusta toiminnasta, joka on ollut omiaan kohottamaan asianajajien arvostusta.'